عنوان : استحصالی ٹیکس کا خاتمہ، زکوٰۃ پر مبنی نظام برائے عدل و انصاف، معاشی ترقی اور عوامی فلاح 
از قلم : شیبا وسیم 

عصر حاضر کے پر آشوب دور میں مہنگائی آسمان سے باتیں کرتی نظر آتی ہے۔ عوام بدحال اور اشرافیہ خوشحال ہیں، وہی اسلامی ریاست جہاں امیر و غریب کی تفریق کے خاتمے اور دولت کی منصفانہ تقسیم کے لئے دولت کی گردش پر زور دیا گیا۔ بےنظیر اصول و قوانین رائج کئیے گئے تاکہ ارتکاز دولت کو روکا جائے لیکن تلخ حقیقت حال یہ ہے کہ ملکی معیشت انتشار، اقربا پروری، بدعنوانی، مفاد پرستی اور اشرافیہ و اہل اقتدار کی ہوس و نفس پرستی کے شکنجے میں قید گونا گوں مسائل کا شکار ہے۔ دولت کی غیر منصفانہ تقسیم، افراط زر اور سود نے ہمیں ہلاکت اور خسارے میں مبتلا کر دیا ہے۔
آج ایک عام آدمی ضروریات پوری کرنے کے لئے زندگی کی جنگ لڑتا محصولات اور ملکی قرضوں کے بوجھ تلے دبا غیر منصفانہ معاشی نظام کی چکی میں پس رہا ہے۔
1• استحصالی ٹیکس : مغربی نظام معیشت ہے جس میں آمدن کو مدنظر رکھا جاتا ہے۔ اس مد میں سیلز ٹیکس براہِ راست محصول ہے جو حکومت وقت اشیاء کی خریداری و فروخت کے وقت وصول کرتی ہے۔ امیر و غریب یکساں شرح سے اسے ادا کرتے ہیں اور یہ یکساں شرح ہی نچلے طبقے پر بوجھ ڈالتی ہے۔ اگر ہم عام آدمی کی آمدنی اور خرچ کے تناسب کا موازنہ کریں تو معلوم ہوگا کہ آمدنی کی فی کس شرح کم اور قیمتوں اور اخراجات میں اضافہ زیادہ ہو تو چیزیں عام آدمی کی سکت سے باہر ہو جاتی ہیں۔ بوجھ بڑھتا ہے زیادہ آمدن والوں کو یہ معاشی بوجھ محسوس نہیں ہوتا۔
2• (استحصالی) ٹیکس کے منفی اثرات و نقصانات : استحصالی ٹیکس حقیقت میں امیر دوست اور غریب دشمن غیر مساویانہ نظام ہے۔ پاکستان کے زیادہ تر لوگ ماہانہ آمدنی، روزگار سے وابستہ نچلے یا متوسط طبقے سے تعلق رکھتے ہیں ٹیکس ان کی آمدن پر نافذ کیا جاتا ہے۔ جس کی وجہ سے:
•  معاشی ناہمواری پیدا ہوتی ہے۔
• طبقاتی فرق سے احساس محرومی، عدم اطمینان، عدم تحفظ کی فضا قائم ہوتی ہے۔ 
• انسان ناجائز راستے اختیار کرنے پر مجبور ہو جاتا ہے۔ جرائم کی شرح بڑھتی ہے۔
• بے حسی، انتشارواضطرابی کیفیت میں عام آدمی وسائل، مسائل اور ضروریات زندگی میں توازن کی جنگ لڑتا ہے۔
• نچلہ طبقہ معاشی دباؤ کا شکار ہوتا ہے۔
 • ریاست و ریاستی اداروں پر عدم اعتماد پیدا ہوتا ہے کیونکہ ٹیکس کی مد میں حاصل آمدنی ملکی فلاح و ترقی کے بجائے اشرافیہ و حکمران کی شاہ خرچیوں اور آسائش کی نظر ہو جاتی ہے جبکہ عوام بنیادی سہولیات سے بھی محروم رہتی ہے۔ اشرافیہ، حکومتی عہدیداران محصولات کی ادائیگی سے بری الذمہ ہیں نتیجہ عوام پر بوجھ غربت اور مہنگائی 
3•زکوٰۃ پر مبنی مٹالی اسلامی معاشی نظام کا قیام  : زکوٰۃ کے معنی پاکیزگی، نمو، اضافہ اور برکت کے ہیں اسی لئے اسلام کا خوشحال اور عادلانہ و منصفانہ معاشی نظام زکوٰۃ ہے۔ 
 فرمایا گیا : 
" (اے حبیب! ) آپ مومنوں کے مال سے صدقہ ( زکوٰۃ) لیجئے تاکہ اس کے ذریعے آپ ان کے ظاہر و باطن کو پاک کر سکیں۔"
(سورہ توبہ 103)
 زکوٰۃ کا مقصد دولت کا درست استعمال اور مسلمان بھائیوں کی مدد ہے۔
 اسلام زکوٰۃ، عشر، جزیہ اور دیگر متبادلات کے زریعے احسن طریقے سے سماجی زمہ داریوں پر زور دیتا ہے لہذا معاشی ناہمواری کے خاتمے کے لئے نظام زکوٰۃ متعارف کروایا گیا۔
4•زکوٰۃ کے ذریعے عدل وانصاف پر مبنی خوشحال معاشرے کا قیام عمل میں آتا ہے۔ 
• معاشی و معاشرتی استحکام پیدا ہوتا ہے۔
• دولت کی منصفانہ تقسیم سے طبقاتی امتیاز ختم ہوتا ہے۔ ارتکاز دولت کا عمل مفقود ہوتا ہے۔
•ریاست اور ریاستی اداروں پر اعتماد بحال ہوتا ہے۔
•تعلیم و صحت کے مسائل حل کرنے میں مدد ملتی ہے۔
• چھوٹے کاروبار شروع ہوتے ہیں بے روزگاری دور ہوتی ہے۔
•سماجی ہم آہنگی سے معاشرہ ترقی کرتا ہے۔ 
•دولت کی منصفانہ تقسیم اور مالی امداد سے جرائم میں کمی آتی ہے۔ افراد ضروریات زندگی پوری کرنے کے لئےناجائز اور غلط راستوں سے دور رہتے ہیں۔
•خود کفالت کو فروغ ملتا ہے۔ عزت نفس مجروح کئے بغیر باعزت امداد ممکن ہوتی ہے۔
5• استحصالی ٹیکس کے خاتمےاور زکوٰۃ کے نفاذ کے اقدامات مع تجاویز و حل برائےخوشحال معاشرہ :
عملی اقدامات اور متبادلات سے استحصالی ٹیکس سے چھٹکارا بھی ممکن ہے اور زکوٰۃ کا نفاذ بھی۔
•معاشی ابتری دور کرنے کے لئیے عوام و خواص میں احساس بیداری پیدا کی جائے تاکہ دلوں کی سیاہ کاری اور احساس کے سرد آتش کدوں اور اذہان و قلوب پر لگے قفل کھل سکیں۔ 
•سود کو ممانع قرار دیا جائے جس نے معاشی نظام کو زنجیروں میں جکڑ رکھا ہے۔ سود کی بے برکتی اور نحوست کے وبال کو اللّہ اور اس کے رسول سے جنگ قرار دیا گیا ہے۔
لہذا  • اقتصادی استحکام کے لئیے سود کی جگہ نظام زکوٰۃ رائج کریں۔ 
• سرکاری سطح پر دولت کی منصفانہ تقسیم عمل میں لائی جائے۔
•سود کی جگہ زکوٰۃ، عشر، خمس، قرض حسنہ اور صدقات و خیرات یا صاحب ثروت کی امداد کے طریقوں کو اپنایا جائے۔
• اسلامی اصولوں پر مبنی بینکاری اور کاروبار کو فروغ دیا جائے۔
•زکوٰۃ کے فلاحی نظام کو مضبوط کیا جائے۔ 
•پاکستان میں بد عنوانی کے ناسور سے شعبہ زکوٰۃ میں مالی بے ضابطگیوں کا انکشاف ہوا ہے لہذا دیانتدار افسران کی تقرری کی جائے۔ 
• زکوٰۃ کی ادائیگی، وصولی اور حساب کتاب میں مجرمانہ غفلت و کوتاہی کو روکا جائے۔
•نگران اور ذیلی کمیٹیاں بنائی جائیں۔ شفاف و منظم اقدامات کئے جائیں۔
• نظام زکوٰۃ میں شفاف احتساب کو یقینی بنایا جائے۔
• موثر نفاذ کے لئے سرکاری و سماجی اداروں کو ہرطرح کے سیاسی،سماجی، عسکری اثرو رسوخ سے پاک کریں۔ 
 •حقیقی مستحقین کا مکمل ریکارڈ جدید ٹیکنالوجی کے زریعے مرتب کر کے آن لائن نظام متعارف کرایا جائے۔
•شفافیت سے عوامی اعتماد کو بحال کریں تاکہ عطیہ دہندگان کو  معلوم ہو کہ ان کی دی گئی رقوم بدعنوانی کی بھینٹ نہیں چڑھے گی بلکہ مستحقین تک پہنچے گی۔
 •عوامی تعاون بحال ہوگا تو لوگ اس نظام میں اپنا بھرپور کردار ادا کریں گے۔
• جوابدہی کے لئے شفاف، منصفانہ اقدامات معاشی شعبہ جات کو مضبوط و مستحکم بنیاد فراہم کریں گے۔
• زکوٰۃ فنڈز سے مدد عزت نفس مجروح کئیے بغیر باعزت طریقے سے کی جائے۔
• مختلف ہنر سکھانے کے مراکز قائم کر کے فنی و پیشہ ورانہ تعلیم کا بندوبست کیا جائے۔
،• زرعی ترقی میں کسانوں کی امداد زکوٰۃ فنڈ سے کی جا سکتی ہے۔
•چھوٹے کاروبار کے لئے قرضے فراہم کر کےزکوٰۃ کا درست استعمال کیا جا سکتا ہے۔
• بے روزگار افراد کو ملکی ترقی اور رفاہ عامہ کےکاموں میں ورک فورس اور پبلک ورکرز کے طور پر استعمال کریں تاکہ روزگار کے ساتھ مثبت تعمیری سرگرمی سے ملکی تعمیری ڈھانچے کی تعمیر میں مدد ملے۔
•اسلامی بجٹ سازی : کے ذریعے پالیسیاں مرتب کی جائیں جہاں آمدن کے مطابق حدود میں ملکی خسارے کو کم اور معیشت کو قرضوں، افراط زر سے بچنے میں مدد ملے۔
• ویلتھ ٹیکس کے علاوہ لگژری اثاثوں کی بازاری قدر پر بھی زکوٰۃ کا اطلاق کر دیا جائے تو نظام کے تحت زکوٰۃ جمع کی جا سکتی ہے۔
•سیلز ٹیکس کو فوری ختم کرکے ان کا رخ شعبہ سماجی خدمات کے صاحب ثروت اداروں مثلاً ( پرائیویٹ تعلیمی ادارے، اسپتال، رئیل اسٹیٹ،درآمدات کی طرف موڑا جائے تو عوام کو ریلیف ملے گا۔ بوجھ اشرافیہ پر منتقل ہوگا کیونکہ جو زیادہ کماتا ہے وہ زیادہ ادا کرے گا۔
 •درآمدی اشیاء پر ٹیکس کے نفاذ سے مقامی مصنوعات کی مانگ میں اضافہ ہوگا پیداوار بڑھے گی، کاروبار چلے گا، روزگار ملے گا۔
•عام، روزمرہ استعمال کی مصنوعات اور اشیائے ضرورت پر سیلز ٹیکس ختم کریں۔
• پر تعیش اشیائے زندگی پر ٹیکس یکساں و متوازن  معاشی نظام قائم کر سکتا ہے۔
•سرکاری سطح پر فضول خرچی سے اجتناب کریں۔ سادگی اپنائی جائے۔ کیونکہ جو پیسہ ٹیکس کی مد میں وصول کر کے عوامی فلاح و بہبود پر خرچ ہونا چاہیے بد قسمتی سےوہ طبقہ امرا کی شاہ خرچیوں  کی بھینٹ چڑھ جاتا ہے۔ یکساں معاشی نظام ہی ناہمواری کا خاتمہ کر سکتا ہے۔
• اضافی و غیر ضروری اداروں کا خاتمہ ۔
•اضافی و غیر ضروری تعینات افسران و اہلکاروں
 کی معطلی تاکہ تنخواہوں اور سہولیات کی مد میں خرچ کو روکا جا سکے۔
• اسٹیٹ بینک مؤثر پالیسیاں ترتیب دے کر شرحِ سود کو کم سے کم رکھے۔ 
• محکمہ مال گزاری اور بیت المال کا شعبہ قائم کیا جائے۔ 
•مختلف انکم سپورٹ پروگرام  کے ذریعے فلاح و بہبود اور ترقیاتی منصوبے خوشحال معاشرے کی تشکیل میں مددگار ہیں۔ 
• ذخیرہ اندوزی و ناجائز منافع خوری کو روکا جائے۔
افراط زر ملکی معیشت میں اشیاء کی خریداری اور سماجی خدمات کی مد میں قیمتوں میں مسلسل، مجموعی اضافہ روکنے کے لئیے حکومتی سطح پر اقدامات کیے جائیں۔ روپے کی قدر میں کمی، قیمتوں میں اضافہ، زیادہ نوٹ چھاپنا اور طلب کا رسد سے زیادہ ہونا بھی معاشی توازن میں بگاڑ کا سبب ہیں۔اسلامی نظام کی پیروی کر کے ہم عدل و انصاف پر مبنی معاشرہ تشکیل دے سکتے ہیں۔
